Mikloš, Ivan, podpredseda vlády a minister financií SR (2011-09-14):
Ďakujem pekne. Vážený pán podpredseda, vážené panie poslankyne, páni poslanci, ďakujem všetkým, ktorí vystúpili k tomuto návrhu zákona. A dovoľte mi začať tým, čo povedal pán poslanec Glváč vo faktickej poznámke. Povedal, že podľa neho je to pozoruhodné pokračovanie nočného rokovania vlády, a v tomto s ním musím súhlasiť. Pozoruhodné pokračovanie nočného rokovania, na ktorom predseda SMER-u pán Fico nás obvinil, že strany vládnej koalície sú zástancami bánk a lobistami v prospech bánk, pretože nechcú zaviesť bankovú daň, ktorá by mohla vyriešiť naše fiškálne problémy, a sám seba a vás, stranu SMER, staval do pozície tých, ktorí nie sú bankovými lobistami a ktorí práve navrhujú, aby sa banky zdanili. Tak za prvé, vám chcem oznámiť, že vláda predloží návrh zákona, ktorým sa zavedie bankový odvod, alebo inými slovami banková daň, a teda vyrážate otvorené dvere v tom zmysle, že by sme nechceli riešiť problémy aj zdanením bankového sektora. Ale zároveň musím konštatovať, že všetky vaše vystúpenia, teda aj vystúpenie pána poslanca Pelegriniho, aj vystúpenie pánov poslancov Kolesíka, Buriana, ale aj Rafaja, boli vystúpeniami, ktoré ja považujem za jednoznačný lobing v prospech stavebného sporenia, ktoré je do značnej miery deformované, a kde sa míňa veľa peňazí daňových poplatníkov, veľa verejných prostriedkov bez adekvátneho efektu pre občanov Slovenskej republiky. Aj keď, samozrejme, vy to zakrývate, máte plné ústa záujmov ľudí, ako vždy, ako sme si už zvykli, ale skutočnosť je podľa môjho názoru iná. Pretože ten základný dôvod, prečo navrhujeme zmeny, je ten, že v systéme stavebného sporenia existujú niektoré zásadné systémové problémy. Za prvé, štát míňa veľa peňazí – 40 mil. eur, teda asi 1,2 mld. Sk je veľmi veľa peňazí. A problém je v tom, že značná časť týchto peňazí sa míňa účinkom, teda nerieši problematiku dostupnejšieho bývania pre ľudí, najmä nižšie príjmových, ale do značnej miery končí v ziskoch inštitúcií, ktoré tieto produkty poskytujú. A viem vám to doložiť na konkrétnych faktoch a konkrétnych číslach. Tak napr. úročenie vkladov je v tých inštitúciách, v tých stavebných sporiteľniach a bankách, ktoré poskytujú stavebné sporiteľne, výrazne nižšie, ako je úročenie vkladov v komerčných bankách. Poviem vám to aj konkrétne na číslach, ak chcete, pritom vklady v stavebnom sporení sú dlhodobé, sú nad päť rokov, a napriek tomu inštitúcie, ktoré ho poskytujú, ponúkajú vkladateľom nižšiu úrokovú sadzbu, ako komerčné banky poskytujú pri vkladoch od jedného do dvoch rokov alebo od dvoch do piatich rokov. Konkrétne to vyzerá tak, že pri vkladoch od jedného do dvoch rokov je to v komerčných bankách asi 2,5 %, v stavebných sporiteľniach ale menej – 2,4 %, pri vkladoch od dvoch do piatich rokov je to v komerčných bankách 2,8 %, v stavebných sporiteľniach 2,4 %, pričom zdôrazňujem, pri stavebnom sporení ide o vklady nad päť rokov, a napriek tomu sú úroky, ktoré inkasujú vkladatelia nižšie, ako v komerčných bankách pri vkladoch dvojročných alebo dvoj- až päťročných. Pri nových vkladoch je tento rozdiel dokonca ešte výraznejší, kedy v stavebnom sporení je to pri nových vkladoch nad päť rokov, termínované vklady, 2,2 %, v komerčných bankách je to pri nových vkladoch, pri jedno- až dvojročných termínovaných, 2,8 % a pri dva- a päťročných termínovaných 3,1 %. Výrazný rozdiel, výrazný rozdiel, dokonca o vyše 30 % pri nových vkladoch dva- až päťročných v komerčných bankách oproti viac ako päťročným v stavebných sporiteľniach. Ďalej medziúvery, medziúvery sú klasické štandardné bankové produkty, ktoré ale sú dotované štátnou prémiou, a štátna prémia to je ďalšia zásadná systémová vada, že 83 % štátnej prémie odčerpajú stavebné sporiteľne vo forme rôznych poplatkov, čiže poplatkové zaťaženie je vysoké. Takže naše návrhy, ktoré predkladáme, chcú len zmierniť tieto disproporcie. Navyše, keď hovoríte, že stavebné sporenie je špecifické, no len dostalo sa to do situácie, kedy objem medziúverov je jedenásťkrát väčší ako objem stavebných úverov. A ako sme si povedali, medziúvery sú vlastne štandardné komerčné produkty, ktoré sú navyše dotované zo štátu a zo štátnej prémie. Takže myslím si, že tieto čísla jasne hovoria o tom, že systém je výrazne deformovaný a že značná časť prostriedkov, verejných prostriedkov, prostriedkov daňových poplatníkov nejde v prospech toho, aby mali ľudia prístup k lacnejšiemu financovaniu bývania, ale končí vlastne v ziskoch stavebných sporiteľní. Ja, samozrejme, viem, že lobing je silný, stačí si otvoriť ktorýkoľvek denník v ktorýkoľvek deň a máte tam platenú inzerciu na pol strany o tom, aké je to nevyhnutné, aké je to potrebné, aké je to dobré. Aj to stojí peniaze a považujem za absurdné, aby z peňazí daňových poplatníkov bola financovaná drahá kampaň za zachovanie systému, ktorý znamená neefektívne a nie dobré vynakladanie peňazí daňových poplatníkov. Takže ak tu niekto lobuje, tak to ste vy a nie, ako bolo včera tvrdené, v noci, že vládna koalície nechce, aby banky boli zdanené. A za druhé, keď teda máte plné ústa mladých ľudí, ich výhodnejšieho prístupu k bývaniu, prečo ste s tým štyri roky nič neurobili? Analýza, ktorá je k dispozícii na stránke ministerstva financií, hovorí, že Slovensko malo počas štyroch rokov vašej vlády (Ruch v sále.), nič ste s tým neurobili, jedny z najvyšších poplatkov a jedny z najvyšších úrokov pri úveroch na bývanie, aj v hypotekárnych úveroch a nakoniec v konečnom dôsledku aj v stavebnom sporení. Jediné, čo ste vymysleli, bol základný bankový produkt, či ako ste ho nazvali, o ktorý prejavilo záujem päť ľudí. Dvoch poznám – pána Počiatka, pána Kažimíra, tých troch ďalších nepoznám. Takže faktom je, že sa snažíme riešiť problémy, snažíme sa, pretože tento návrh zákona ušetrí ľuďom 10 mil. eur, na poplatkoch zaplatia ľudia o 10 mil. eur menej, zároveň áno, tento návrh znamená aj úsporu v štátnom rozpočte o 10 mil. eur. A zároveň znamená riešenie deformácií, ktoré sú evidentné, a nevidí ich len ten, kto ich vidieť nechce a kto sa nechce pozrieť na tento problém naozaj na základe faktov, alebo ten, kto má iný záujem, a nie záujem prístupu ľudí k bývaniu. Ďakujem pekne. Takže chcem vás požiadať, aby ste napriek veľkému, silnému a určite aj pretrvávajúcemu lobingu inštitúcií, ktoré na takto nie optimálne nastavenom systéme profitujú, aby napriek tomu tento vládny návrh zákona vrátane pozmeňujúceho návrhu, ktorý chcem podporiť, ktorý predniesol pán poslanec Matej, aby sme tieto zmeny schválili. Ďakujem pekne.